Asiongaber

Asiongaber (Hebraice עֶצְיֹן גֶּבֶר ), secundum librum Numeri, fuit statio non longe a monte Sinai ad orientem versus ubi Israëlitae ex Aegypto fugientes tentoria posuerunt;Liber Numeri 33.35 quam stationem liber Deuteronomii, eandem rem referens, iuxta Ailath collocat.Liber Deuteronomii 2.8 Auctor libri I Regum asseverat regem Salomonem portum statuisse "in Asiongaber, quae est iuxta Ailath in litore maris Rubri in terra Idumaea" unde naves mercatorias ad Ophir misit;Liber I Regum 9.26, cf. Liber II Chronicorum 8.17 addit regem Iudae Iosaphat "naves Tharsis" confecisse ut in Ophir navigarent aurumque reportarent "et ire non potuerunt, quia confractae sunt in Asiongaber".Liber I Regum 22.48 Secundum Liber II Chronicorum Iosaphat naves suas ad Tharsis, minime ad Ophir, mittere voluit, destructionemque navium prophetavit Eliezer filius Dodiae de Maresa: "Quia habuisti foedus cum Ochozia, percussit Dominus opera tua."Liber II Chronicorum 20.36-37 Flavius Iosephus oppidum Asiongaber tempore suo nomen Berenice gerere asseverat.Iosephus, Antiquitates Iudaicae 8.6.4

Archaeologus Nelson Glueck collocationem Asiongaber ad ruinas castelli antiqui posuit nomine Tell el-Kheleifeh, constructi (sicut ipse censuit) saeculo X a.C.n. Eruditus recentior Gary Pratico hanc collocationem dubitavit, nulla in eis ruinis ante saeculum VIII a.C.n. facta reperiens, nulla post saeculum V a.C.n.; culturam incolarum Asiongaber minus ad regionem Palaestinam, potius ad Edom adpropinquare voluit.

 Notae 

 Vide etiam 
Tell (archaeologia)

 Bibliographia 

 Gary D. Pratico, "Nelson Glueck's 1938-1940 Excavations at Tell el-Kheleifeh: a reappraisal" in Bulletin of the American Schools of Oriental Research no. 259 (1985) pp. 1-32
 Gary D. Pratico et alii, Nelson Glueck's 1938-1940 Excavations at Tell el-Kheleifeh: a reappraisal. Atlanta: Scholar Press, 1993. ISBN 1-55540-883-4 (Vide et recensiones: a Frank Braemer in Syria vol. 74 (1997) pp. 237-238; a William G. Dever in Bulletin of the American Schools of Oriental Research no. 298 (1995) pp. 95-96)

Categoria:Loci Biblici
Categoria:Salomon
Categoria:Stationes Exodi